Tapaus sattui hevifestivaaleilla Helsingin Nosturissa viikonloppuna.

Järjestäjä ja taiteilija kertovat ulostetempauksesta videolla.

Helsingissä järjestetyllä hevifestivaalilla ulostettiin lavalle ja heitettiin yleisön sekaan paskaa.

Tapaus sattui viikonloppuna Nosturissa vietetyllä Steelchaos-festivaalilla. Lavalla oli tapauksen aikaan lauantai-iltana menossa kummallinen performanssi.

Esiintymässä oli kaksi yhtyettä nimeltään Ride for Revenge ja Bizarre Uproar.

Lavalla oli sadomasokismin hengessä mustiin kumiasuihin pukeutuneita henkilöitä. Esityksessä käytettiin hyväksi muun muassa kuollutta rottaa jonkinlaisessa seksiaktissa.

Jossain vaiheessa synkkää esitystä yksi esiintyjistä ulosti lavalle ja heitti sitten tuotosta yleisön sekaan.

Tässä vaiheessa peli vihellettiin poikki ja esitys keskeytettiin.

Ei mennyt kuten sovittu

Tapahtuman promoottori Jani Laine kertoo olleensa yleisössä ja nähneensä tapahtuneen. Hänelle ulosteenheitto yleisöön tuli ikävänä yllätyksenä.

Hän kertoo artistien kanssa sovittavan etukäteen, mitä lavalla tulee tapahtumaan.

- Meidän näkökulmasta artistihan valitsee itse oman esityksen, sisällön ja mitä se haluaa esittää. Tässä tapauksessa ei ehkä menty niin kuin meidän ja artistin välillä oli sovittu. Ei ole meidän tehtävämme tuomita esitystä, mutta tapahtuman järjestäjänä meillä on vastuu.

Laineen mukaan ongelmaa rankassakaan show ' ssa ei ole silloin kun artistit tekevät jotain itselleen.

- Jos yleisöön lentää paskaa, niin siitä ei ole mitään sovittu. Tämä oli bändille itselleenkin yllätys. Yhdellä esiintyjistä lähti käsistä. Sitten kun mennään yli, sitten lopetetaan välittömästi.

Kuollut rottakin kuuluu alan kuvastoon.

- Kuollut rotta oli jonkinlainen symboli, jonka artisti koki tärkeäksi. Symbolinen arvo sillä varmaan oli. Muuta merkitystä en löydä.

Bizarre Uproarin ja Ride for Revengen kollaboraatio kohautti.

Tällainen meininki oli lavalla ennen kuin kikkare lensi yleisöön ja show loppui.

Yleisö ei moksiskaan

Tapauksen jälkeen Laine kiipesi lavalle pitämään puhetta. Hän kertoo sanoneensa yleisölle, että ottaa yhteyttä järjestäjiin, jos joku on saanut ihmisen ulostetta päälleen.

- Kysyin että jos joku järkyttyi siitä tai sai ulostetta päälleen, niin otamme vastuun. Palautetta ei ole saatu, että kukaan olisi saanut sitä päälleen.

Laineen mukaan tapahtuman jälkeenkään palautetta ei tullut.

- Yleisö reagoi aika laimeasti. Asia on sovittu hyvässä hengessä.

Rankkaa osastoa

Laineen mukaan Steelchaos keskittyy nimensä mukaisesti black metaliin, death metaliin ja heavy metalin extreme -äärilaitoihin.

- Kaikki bändit meillä ovat marginaalissa ja tämä on marginaalin marginaalissa.

Ikäraja Nosturin festivaalille oli 18 ja molemmat päivät olivat jo etukäteen loppuunmyytyjä. Yleisöä oli yhteensä 900 ja kyseisellä keikalla noin puolet siitä.

- Bizarre Uproar on noise-genreen keskittyvä. Sille on tyypillistä taiteellisten rajojen testailu ja Ride for Revenge on brutaalimpi death metal -bändi. Kummankaan yhtyeen arvoista tai tarkoitusperistä ei ole minulla selvyyttä.

Heavy metal -tapahtumiin osallistuva yleisö osaa Laineen mukaan odottaa rankkaakin sisältöä esityksistä.

- Festivaaleja on tehty kymmenisen vuotta. Järjestyshäiriöt ovat äärimmäisen harvinaisia. Tuhansia kävijöitä on ja omien parissa ei oikeastaan mitään hampaiden kiristelyä tule. Nosturin kanssa käytiin tapahtuma läpi ja heiltäkään ei ole tullut yhtään järjestyshäiriöilmoitusta.

Hyvänä onnistumisena ja harvinaislaatuisena tapahtumana Laine nostaa esiin Master ' s Hammer -yhtyeen keikan, joka oli myöhemmin lauantaina.

- Master ' s Hammer on kulmakiviyhtye. He olivat äärimmäisen tyytyväisiä ja onnellisia. Yleisökin antoi pelkästään positiivista palautetta. He ovat olleet yhdessä noin 30 vuotta ja ensimmäistä kertaa Suomessa. Sitä suurin osa oli tullut katsomaankin.

Bizarre Uproarin ja toisen bändin sadomasokismihenkinen keikka jouduttiin keskeyttämään uloste-episodin takia. BIZARRE UPROAR

Lisätty kaksi kuvaa kello 16.29.